62022CJ0695_RES
Дело C‑695/22
Fondee a.s.
срещу
Česká národní banka
(Преюдициално запитване, отправено от Městský soud v Praze)
Решение на Съда (пети състав) от 16 май 2024 година
„Преюдициално запитване — Свободно предоставяне на услуги — Пазари на финансови инструменти — Директива 2014/65/ЕС — Член 3 — Изключване от прилагането на Директива 2014/65/ЕС — Изключен от прилагането инвестиционен брокер — Правна уредба на държава членка, която забранява на този брокер да предава нареждания, направени от клиенти, на установен в друга държава членка инвестиционен посредник“
Свобода на установяване — Свободно предоставяне на услуги — Пазари на финансови инструменти — Директива 2014/65 — Факултативни освобождавания — Инвестиционен брокер — Правна уредба на държава членка, която забранява на изключен от прилагането инвестиционен брокер да предава нареждания, направени от клиенти, на установен в друга държава членка лицензиран инвестиционен посредник — Недопустимост
(член 3, параграф 1, буква в), подточка i) от Директива 2014/65 на Европейския парламент и на Съвета)
(вж. т. 31 и 32 и диспозитива)
Резюме
Сезиран с преюдициално запитване от Městský soud v Praze (Градски съд Прага, Чешка република), отправено в рамките на спор относно свободното предоставяне на услуги от даден брокер на пазарите на финансови инструменти, Съдът потвърждава възможността за брокера, спрямо когото не се прилага Директива 2014/65 (
1
), да предава борсови нареждания на инвестиционен посредник, който е установен в държава членка, различна от държавата му членка по произход.
Fondee a.s. извършва в Чешката република дейност като инвестиционен брокер. В това си качество, и в приложение на възможността, която е предвидена с член 3, параграф 1 от Директива 2014/65 и е използвана от Чешката република, дружество Fondee е изключено от прилагането на тази директива и следователно не се ползва от свободата да предоставя инвестиционни услуги съгласно член 3, параграф 3 от нея.
В рамките на дейността си, между 7 октомври и 27 декември 2019 г., Fondee предава 407 нареждания за покупка на дялове на борсово търгувани фондове, които нареждания е получило от клиентите си, на установен в Нидерландия търговец на ценни книжа.
Националното законодателство обаче забранява на инвестиционните брокери да предават нареждания на инвестиционни посредници, установени в други държави членки.
Ето защо Чешката народна банка налага имуществена санкция на Fondee за извършването на тази дейност през разглеждания период.
След като жалбата му по административен ред пред управителния съвет на Чешката народна банка е отхвърлена, Fondee подава жалба пред Градски съд Прага, запитващата юрисдикция. Тази юрисдикция по същество иска да се установи дали е възможно инвестиционните посредници да се позоват на правото на свободно предоставяне на услуги въз основа на член 56 ДФЕС, за да могат да предават нарежданията, направени от клиент, на чуждестранен търговец на ценни книжа.
Съображения на Съда
Доколкото Директива 2014/65 напълно хармонизира националните правни норми, които се отнасят по-специално до трансграничното получаване и предаване на нареждания, предмет на които са един или повече финансови инструменти, в съответствие със своята практика (
2
) Съдът решава да разгледа преюдициалните въпроси през призмата само на разпоредбите на тази директива.
Ето защо Съдът приема, че отправеният до него въпрос по същество е дали член 3, параграф 1, буква в), подточка i) от Директива 2014/65 трябва да се тълкува в смисъл, че на лицата, които дадена държава членка е изключила от прилагането на тази директива, е разрешено да предадат за изпълнение получените нареждания от клиенти, които пребивават или са установени в тази държава членка, на установени в друга държава членка лицензирани инвестиционни посредници, и следователно дали цитираната разпоредба не допуска национална правна уредба, която забранява такова предаване.
Съдът дава утвърдителен отговор на този въпрос.
За този си извод Съдът отбелязва, че член 3, параграф 1 от Директива 2014/65 разрешава държавите членки да не прилагат тази директива за лицата, за които те се явяват държавата членка по произход, ако са изпълнени някои условия. Сред тези условия член 3, параграф 1, буква в), подточка i) от посочената директива изрично предвижда, че на тези лица е разрешено да предават нарежданията, получени от тях, на лицензирани инвестиционни посредници.
Всъщност този член визира предаването на нареждания на всеки лицензиран инвестиционен посредник, а не само на тези, които са установени и лицензирани в държавата членка по произход на лицето, изключено от прилагането на тази директива.
(
1
)	Директива 2014/65/ЕС на Европейския парламент и на Съвета от 15 май 2014 година относно пазарите на финансови инструменти и за изменение на Директива 2002/92/ЕО и Директива 2011/61/ЕС (ОВ L 173, 2014 г., стр. 349).
(
2
)	Решение от 20 април 2023 г., Autorità Garante della Concorrenza e del Mercato (Comune de Ginosa) (C-348/22, EU:C:2023:301, т. 36 и цитираната съдебна практика).